Pollák, Peter, poslanec NR SR (2022-12-06):
Ďakujem pekne, pán podpredseda. Vážený pán generálny prokurátor, kolegyne, kolegovia, dovoľte mi, aby som sa opäť vrátil k Správe generálneho prokurátora Slovenskej republiky o činnosti prokuratúry a poznatkoch prokuratúry o stave zákonnosti v Slovenskej republike za rok 2021. Mrzí ma, že moji predrečníci sa ani slovom nedotkli tejto správy a skôr išli po takom povrchu, po takých tých mediálne známych veciach a nerozoberali vlastne správu, s ktorou tu prišiel pán generálny prokurátor a ktorá je predmetným bodom tohto rokovania. Ja mám výtky voči tejto správe, ale práve preto tu som, tak ako aj na výbore pre ľudské práva, kde sme sa bavili s pánom generálnym prokurátorom o jednej časti správy o Generálnej prokuratúre za rok 2021, tak opäť tu takisto vystupujem ako pred rokom a s tou istou vecou. A chcem povedať hneď na začiatok, že posun vo veci, ktorá sa týka kriminality mladistvých, tam je. A dovoľte mi teda, kolegyne, kolegovia, aby som sa dotkol práve tejto veci. Tento rok správu v súvislosti s marginalizovanými komunitami pán generálny prokurátor trochu lepšie aj vysvetlil a odlišnejšie, keď okrem klasického zhodnotenia ste uznali, že mladistvá kriminalita mladistvých, alebo teda kriminalita mladistvých vychádza aj od rodín s dobrým ekonomickým či sociálnym zázemím a nielen od rodín so slabým ekonomickým či sociálnym zázemím. Podľa mňa by sa ekonomické či sociálne zázemie nemalo riešiť pri žiadnej kriminalite a jednoducho ak niekto pácha trestný čin, tak podľa toho by mal byť aj potrestaný a nie podľa toho, či má dobré alebo zlé ekonomické zázemie. A tak ako som povedal, aj keď vidím posun, aj v súčasnosti je tam hneď niekoľko nedostatkov, ktoré aj naďalej podporujú rétoriku namierenú voči marginalizovaným skupinám obyvateľstva, ich stigmatizáciu či stereotypizáciu, a to priamo teraz, keď aj vláda sa snaží vlastne v tejto otázke alebo v tejto téme konať. Oproti tým ľuďom, ktorí tu boli pred nami, využívali vlastne marginalizované skupiny obyvateľstva hlavne v politickom boji a stav, v ktorých sú rómske osady, alebo boli, no, jednoducho aj sú, tak využívali hlavne na ten politický boj a ten stav, ktorý je v rómskych komunitách, je zodpovedný ich práci a ich činnosti vo vláde. Najviac je to vidieť práve v posledných dvoch vetách správy o Generálnej prokuratúre, ktorá sa týka vlastne kriminality mladistvých, a teraz budem citovať: „Najviac prípadov trestnej činnosti mladistvých sa vyskytlo v Košickom kraji, v obvode Okresnej prokuratúry Spišská Nová Ves, Okresnej prokuratúry Michalovce, Okresnej prokuratúry Trebišov a v Prešovskom kraji v obvode Okresnej prokuratúry Bardejov a Okresnej prokuratúry Kežmarok, kde podiel kriminality mladistvých na celkovej kriminalite predstavuje až 10 %. Ide pritom všetko o okresy s vysokým podielom marginalizovaného obyvateľstva.“ A tak ako aj pred rokom, tak aj dnes vlastne tu stojím pri hodnotení okresov s najvyšším podielom kriminality mladistvých v našej krajine, kde opäť hovoríte, že všetko sú to okresy s vysokým podielom marginalizovaného obyvateľstva. Spomínať túto informáciu podľa môjho názoru nie je vhodné najmä v súvislosti s vyvolávaním vášní v slovenskej spoločnosti, ktorá je po krízach či dlhodobej vláde Roberta Fica poriadne rozdelená a ďalšie impulzy rozhodne nepotrebujeme. Dúfam teda, že aj vaším zámerom, pán generálny prokurátor, nie je ukazovať prstom priamo na marginalizované obyvateľstvo. Takýmto spôsobom ich totiž v rámci spoločnosti ešte viac odcudzíme a v ich životoch plných generačnej chudoby môžu mať ešte menšie šance na normálny život, ako mali doteraz, alebo sa budú ešte ťažšie etablovať do toho normálneho spoločenského života. Dôležité je tiež spomenúť, že medzi okresmi s najvyššou kriminalitou mladistvých za rok 2021 ste napríklad nezaradili mnohé ďalšie okresy s vysokou prítomnosťou marginalizovaného obyvateľstva, a to napríklad okres Revúca, okres Rimavská Sobota či Levoča, Lučenec, Gelnica, Stará Ľubovňa a mnohé ďalšie, čo jasne naznačuje, že vyššie percento marginalizovaného obyvateľstva v danom okrese nemusí okamžite znamenať vysokú mieru kriminality mladistvých z prostredia. Rovnako, samozrejme, to platí aj naopak. Rád by som ešte pripomenul, že na mladistvú kriminalitu má vplyv určite viac faktorov ako len tie, ktoré ste v správe spomínali, preto by som bol na vašom mieste určite miernejší pri opise danej problematiky a nutne nevyvolával nechcené vášne. Ja verím tomu, že ani vám o to nejde, pán generálny prokurátor, aj pri poslednej vlastne konzultácii na výbore pre ľudské práva, kde sme si to vysvetlili. A ja chcem v tejto súvislosti spomenúť aj napríklad rómske občianske hliadky alebo teda MOPS-ky, ktoré sa dneska, dnes, v dnešnom čase premenovali, ktoré určite pomáhajú obciam, starostom, primátorom. A jednoducho aj pri tom tlmení tej kriminality, ak teda spomínate, že vyššie percento mladistvých, kriminality mladistvých je práve v tých marginalizovaných skupinách, že by som vás rád videl ako partnera pri tom, aby sme naďalej posúvali tento projekt, ktorý pomáha naozaj či samosprávam, primátorom, starostom a jednoducho obyvateľom tej obce, kde tí ľudia monitorujú a mapujú vlastne obec celých 24 hodín. V konečnom dôsledku ja verím, že situáciu chápete, a chcem veriť, že vaším zámerom určite nebolo ukazovať prstom na marginalizované obyvateľstvo. Musíme si však všetci uvedomiť, že s ďalším stigmatizovaním či stereotypizáciou bude čoraz ťažšie mladistvým z marginalizovaného obyvateľstva alebo teda prostredia stať sa plnohodnotnou súčasťou našej spoločnosti. Veľmi pekne ďakujem.